Groter vryheid om Krugerrand te verkoop | Netwerk24
Deur Hanlie Stadler 30 Augustus 2017 12:41
Skoon munte op pad na die SA Munt waar hul bekende inskrywings geslaan sal word en hulle dan amptelik in Krugerrande verander. Foto: Wikus de Wet
Maatskappye wat Krugerrande wil verkoop, hoef nie meer lid te word van die Suid-Afrikaanse Vereniging van Munthandelaars nie.
Die Mededingingskommissie sê hy het met Rand Refinery, wat die munt bemark, ooreengekom dat dié vereiste laat vaar kan word.
Rand Refinery het self die vereiste gestel, het die kommissie in 'n ondersoek bevind. Dit kan volgens die kommissie beskou word as 'n manier om toetrede tot die munthandel te beperk.
Rand Refinery moet nou alle verwysing na dié vereiste van sy aansoekvorms en webwerf verwyder.
Die Mededingingstribunaal moet nog die ooreenkoms tussen die kommissie en Rand Refinery bekragtig.
Die goud vir die Krugerrand word by Rand Refinery voorberei en die munte word dan by die Suid-Afrikaanse Munt gedruk. Rand Refinery beheer die verkope en bemarking van Krugerrande en is dus die enigste verskaffer wêreldwyd daarvan.